Bokke kan bly wees Britse en Ierse Leeus toer nie nou na SA | Maroela Media
Sommige mense raak effe omgekrap as ek sê dit is 'n verligting dat die Britse en Ierse Leeus tans na Nieu-Seeland toer en nie na Suid-Afrika nie. Dit is egter ontstellend dat mense dink dat die Bokke enige dag met 15 of meer punte enige span behalwe die All Blacks sal stoomroller. Dit was 2007 se realiteit; nié 2017 s'n nie. Hieroor is daar darem heelwat mense wat met my saamstem.
Die Bokke het 'n baie goeie kans om die komende reeks teen Frankryk te wen. Selfs om al die toetse te wen. Vanjaar se Bok-span gaan weens sekere ingrypings en koersveranderinge beter as verlede jaar se span wees, maar om hierdie verbetering kwalitatief te peil is nou nog 'n opperste waagstuk. Die Bokke se hulpafrigter, Johann van Graan, het wel reeds aangedui dat daar nie groot verbetering verwag moet word nie.
Die feite staan egter vas dat die Springbokke se onlangse rekord teen die vier nasies wat die Leeus uitmaak, maar bra treurig is. Wallis kon die Bokke nog slegs drie keer klop, maar twee daarvan was in die laaste drie jaar gewees. Slegs Duane Vermeulen en Fourie du Preez se briljante beweging het die Bokke 'n sege in die 2015 Wêreldbekertoernooi besorg. Wallis het verlede jaar maklik met 27-13 in Cardiff gewen en dis nie eens naastenby die beste Walliese span nóg nie.
Engeland het verlede jaar gemaklik met 37-21 op Twickenham teen die Bokke getriomfeer. 'n Uiters verswakte en moeë Ierse span het verlede jaar die eerste toets op Nuweland gewen (en dit nogal met slegs 14, en op een stadium 13, spelers op die veld). Dit was die eerste Ierse sege op Suid-Afrikaanse bodem. Die reeksnederlaag teen Ierland op tuisbodem is slegs deur indiwiduele vertonings deur spelers soos Warren Whiteley en Faf de Klerk afgeweer. Ierland het die All Blacks verlede jaar geklop – die enigste span wat dit in 19 wedstryde kon regkry – en etlike uitnemende drieë in die proses gedruk. Engeland was sterk op pad om die All Blacks se rekord van 18 agtereenvolgende eersterangse seges te verbeter voordat hulle ook deur die nimlike Iere in vanjaar Sesnasiesreeks gestuit is. Ierland en Engeland se selfvertroue is hemelhoog en daar is goeie redes daarvoor.
Ongeag hoe baie die Springbokke ook al vanjaar gaan verbeter, is dit hoogs onwaarskynlik dat hulle beter as Ierland en Engeland gaan wees en onwaarskynlik dat hulle beter as Wallis sal wees. Hulle behoort nog steeds gemaklik met Skotland af te reken, maar selfs dit is nie altyd seker nie. Die Bokke het verlede jaar teen Italië vasgeval en om teen Argentinië te verloor raak al 'n gewoonte. Hulle kon nie eens 'n saamgeflanste Barbarians-span verlede jaar klop nie. Suid-Afrika is tans slegs sewende op Wêreldrugby se ranglys met Wallis, Engeland, Ierland en selfs Frankryk wat bó die Springbokke pryk.
Om dan te dink hierdie Bok-span – wat nog probeer uitpluis hoe hulle wil speel en geen hegte eenheid is nie – kan die "beste van die beste" uit die Britse en Ierse Leeus se vier nasies klop is, met alle respek, wensdenkery. 'n Vergelyking is hier gepas. Die 2009-Springbokke was een van die beste rugbyspanne nóg. Hulle het twee jaar tevore die Wêreldbeker-trofee gelig en ook die Drienasies-titel op luisterryke wyse gewen in 2009. Daardie jaar was die Britse en Ierse Leeus hier met 'n baie goeie, maar nie briljante, span. Die reeks was reeds ná die tweede toets gewonne nadat Morné Steyn 'n strafdoel in die doodsnikke oorgeskop het. Die Leeus het die derde toets maklik gewen, maar dit het bloedsweet gekos om daardie reeks se eerste twee toetse te wen.
Die Leeus vat altyd 'n ruk om aan die gang te kom en hul naasbestes sal daarom waarskynlik die spit afbyt teen die Nieu-Seelandse Superspanne (wat almal onder die beste provinsiale spanne ter wêreld tel) voordat hul bestes die All Blacks aandurf. Hulle gaan waarskynlik ook die reeks verloor, maar dit is teen een van die beste spanne nóg en by verre die beste span tans op die planeet. En die Springbokke is nie naastenby die All Blacks nie.
Ek wil baie graag hê die Springbokke moet wêreldtemmers wees, maar dit kan nie tans gedoen word nie. Om te dink die Springbokke is nou een van die top-spanne strook eenvoudig net nie met die feite en werklikheid nie. Kom ons hoop daar is 'n merkwaardige verbetering oor die volgende vier jaar voordat die Britse en Ierse Leeus weer hier kom toer. In 2017 sou die B&I Leeus egter waarskynlik 'n historiese 3-0 reekssege op Suid-Afrikaanse bodem kon behaal en uit ons Superrugby-spanne sou slegs die Leeus hulle straks in 'n katgeveg kon tem.
Die positiewe wat Zuma vermag het
BBRU-liga: QBR laat Tukkies kwaai sweet
Met die Springbok op die een bors en die Protea op die ander een, werk nie een van die twee meer nie, die een is deesdae 'n karkas en die ander is veldblomme. Kom ons vernuwe en bemagtig hulle ook in die nuwe SA, kom ons noem hulle die Galjoene.
Die buiteland het lank lekker gekonkel om die Bokke te ruineer via die so vrome regstellende aksie. En ons doen mee. En die hele boksemdaais het nou selfs boots -oor-kop geslaan. Dis nie net die ekonomie wat in resessie is nie, die top bestuur weet nie eers aldag wat die verskil tussen rugby, tennis, sokker of atletiek is nie, solank alles net in Durban gebeur waar die groot kous bo die warm kaggel hang.
My bekommernis is dat die Bokke Saterdag met 'n mengelslaai van Ackerman en die Leeus se patroon en Coetzee se skop-stoei en krag rugby op die veld gaan draf.